ddrg/super_eurlex huggingface dataset:
KIRJALLINEN KYSYMYS E-2574/00 esittäjä(t): Armando Cossutta (GUE/NGL) neuvostolle. YK:n koneen lentoturma Kosovossa.



Virallinen lehti nro 103 E , 03/04/2001 s. 0187 - 0188



KIRJALLINEN KYSYMYS E-2574/00 esittäjä(t): Armando Cossutta (GUE/NGL) neuvostolle (1. syyskuuta 2000) Aihe: YK:n koneen lentoturma Kosovossa Viime marraskuun 12. päivänä YK:n ruoka-apujärjestön vuokraama ATR-tyyppinen lentokone murskautui törmättyään vuoreen Kosovossa. Turmassa kuoli kolme koneen miehistön jäsentä ja 21 vapaaehtoistyöntekijää, jotka olivat lähteneet Roomasta avuksi vihollisuuksien ja kurjuuden riivaamaan Kosovoon. Euroopan lehdistössä julkaistujen tietojen mukaan lennonjohdosta oli vastuussa englantilainen sotilas, joka oli saanut tehtävään vain viiden tunnin mittaisen koulutuksen ja jolla ei näin ollen ollut riittäviä valmiuksia selviytyä hänelle uskotusta tehtävästä. 1. Mitä neuvosto aikoo tehdä tukeakseen Italian viranomaisten käynnistämiä tutkimuksia turmasta, joka vaati 24 ihmisen hengen? 2. Eikö neuvoston pitäisi mielestään pyytää Britannian hallitusta auttamaan tapauksen selvittämisessä? 3. Eikö neuvoston pitäisi samasta syystä pyytää apua YK:lta, jolla myös on Kosovon alueen hallintoon liittyviä tehtäviä? Vastaus (9. marraskuuta 2000) Neuvosto esitti 15. marraskuuta 1999 syvät surunvalittelunsa ja osanottonsa turman 24 uhrin omaisille ja ystäville sen johdosta, että nämä menehtyivät maailman elintarvikeohjelman (PAM) puitteissa vuokratun lentokoneen maahansyöksyssä sen laskeutuessa Pristinaan kolme päivää aikaisemmin. Kyseinen ATR 42-300 -tyyppinen lentokone oli rekisteröity Ranskassa ja sitä liikennöi italialainen lentoyhtiö Si Fly. Neuvosto kuitenkin huomauttaa, ettei sillä ole toimivaltaa onnettomuuden tutkimuksen osalta.
KIRJALLINEN KYSYMYS E-2366/00 esittäjä(t): Alexandros Alavanos (GUE/NGL) komissiolle. Spatan lentokentän taloudellinen kannattavuus.



Virallinen lehti nro 113 E , 18/04/2001 s. 0086 - 0087



KIRJALLINEN KYSYMYS E-2366/00 esittäjä(t): Alexandros Alavanos (GUE/NGL) komissiolle (13. heinäkuuta 2000) Aihe: Spatan lentokentän taloudellinen kannattavuus Kreikkalaisessa lehdistössä julkaistujen tietojen mukaan Spatan lentokentän rahoittamiseen osallistuvan Euroopan investointipankin varapääjohtaja on Ateenan kansainvälisen lentokentän johtajistolle osoittamissaan kirjeissä ilmaissut huolestumisensa hankkeen taloudellisesta kannattavuudesta. 1. Onko komissio tietoinen näiden kirjeiden sisällöstä? 2. Mihin syihin pankin varapääjohtajan huolestuminen perustuu? 3. Mikä on komission näkemys asiasta? Michel Barnier'n komission puolesta antama vastaus (6. lokakuuta 2000) Euroopan investointipankin (EIP) toimittamien tietojen mukaan helmikuussa 1999 käytiin kirjeenvaihtoa EIP:n entisen varapääjohtajan Panagiotis-Loukas Gennimatasin ja Jorg Schillin, Ateenan kansainvälisen lentokentän silloisen toimitusjohtajan välillä. Tässä kirjeenvaihdossa käsiteltiin lentokentän rakentamiseen ja toimintaan liittyviä perusasioita. Tuolloin tärkein kysymys, johon useimmat osapuolet keskittyivät, oli rakentaminen, ja toiminnan ja liiketoiminnan suunnittelu oli vasta verrattain alussa. EIP katsoo, että sittemmin painopiste on siirtynyt yhä enemmän toimintaan ja liiketoimintaan, mikä on luonnollista koska hanke on käytännössä edennyt hyvin. Heinäkuussa 2000 EIP:n valtuuskunta vahvisti, että hanke oli kaikkiaan toteutunut täysin tyydyttävästi ja että lentokenttä aloittanee toimintansa ajallaan ja että kustannukset pysynevät talousarvion puitteissa. Komissio on yhtä mieltä siitä, että Spatan lentokenttähanke on toteutunut täysin tyydyttävästi ja että lentokenttä aloittanee toimintansa ajallaan ja että kustannukset pysynevät talousarvion puitteissa.
KIRJALLINEN KYSYMYS E-2656/00 esittäjä(t): Mark Watts (PSE) komissiolle. Härkätaistelu.



Virallinen lehti nro 113 E , 18/04/2001 s. 0145 - 0145



KIRJALLINEN KYSYMYS E-2656/00 esittäjä(t): Mark Watts (PSE) komissiolle (1. syyskuuta 2000) Aihe: Härkätaistelu Voisiko komissio joko vahvistaa tai kiistää tiedot, joiden mukaan Azoreille ollaan rakentamassa uutta viidentuhannen paikan areenaa härkätaisteluja, barbaarista toimintaa, varten ja Euroopan unionin kerrotaan antavan hankkeelle taloudellista tukea? Voisiko komissio myös kommentoida Portugalin parlamentin 1. kesäkuuta tekemää päätöstä ottaa käyttöön uusi laki, joka tosiasiallisesti laillistaa kuolemaan päättyvät härkätaistelut ensimmäistä kertaa 70 vuoteen, koska järjestäjillä ja osanottajilla ei todennäköisesti tule olemaan mitään vaikeuksia maksaa mitkä tahansa määrättävät sakot järjestettävien tapahtumien tuotoista? David Byrnen komission puolesta antama vastaus (19. lokakuuta 2000) Niiden tietojen mukaan, jotka komissio on saanut kansallisilta viranomaisilta, yhteisön yhteisrahoitusta ei ole myönnetty Azoreilla sijaitsevan areenan rakentamiseen tai parantamiseen. Komission käytössä olevien tietojen mukaan Portugalin parlamentin hyväksymässä uudessa laissa ei laillisteta härkien tappamista härkätaistelutapahtumissa ja määrätään edelleen sakot niille, jotka harjoittavat tällaista toimintaa tai järjestävät tämäntyyppisiä näytöksiä. Komission vastuu eläintensuojelualalla on kasvanut EY:n perustamissopimukseen hiljattain tehdyillä muutoksilla, joihin sisältyy pöytäkirja(1), jossa vaaditaan Euroopan yhteisön toimielimiä ja jäsenvaltioita ottamaan eläinten hyvinvoinnin vaatimukset täysimääräisesti huomioon laatiessaan ja pannessaan täytäntöön yhteisön maatalous- ja liikennepolitiikkaa, sisämarkkinoita ja tutkimuspolitiikkaa. Samalla niiden on kunnioitettava erityisesti uskonnollisiin rituaaleihin, kulttuuriperinteeseen ja alueelliseen perintöön liittyviä jäsenvaltioiden lakeja ja hallinnollisia määräyksiä sekä tapoja. Härkätaistelut ovat esimerkki alasta, jolla yhteisöllä ei ole oikeudellista toimivaltaa vaan joka kuuluu jäsenvaltioiden vastuulle. (1) Pöytäkirja eläinten suojelusta ja hyvinvoinnista, EYVL C 340, 10.11.1997.
KIRJALLINEN KYSYMYS E-2907/00 esittäjä(t): Nicholas Clegg (ELDR) komissiolle. Homogenisoitu maito.



Virallinen lehti nro 136 E , 08/05/2001 s. 0127 - 0127



KIRJALLINEN KYSYMYS E-2907/00 esittäjä(t): Nicholas Clegg (ELDR) komissiolle (14. syyskuuta 2000) Aihe: Homogenisoitu maito On julkaistu tutkimuksia, joiden mukaan homogenisoitu maito saattaa johtaa lasten yliherkkyyteen maidolle ja pahentaa reumaa. Vielä vakavampi vaikutus on, että homogenisointi saattaa lisätä kemiallisen ksantiinioksidaasin aikaansaamia riskejä (jota voidaan pitää sydänsairauden suoranaisena aiheuttajana). Onko komissio sitä mieltä, että sen pitäisi pyrkiä rajoittamaan homogenisointia maidontuotannossa, koska vaikuttaa siltä, että maitoa homogenisoidaan ulkonäkösyistä eikä hygienian takia? Jos ei ole, mitä toimia se ehdottaa esimerkiksi merkintävaatimusten suhteen? David Byrnen komission puolesta antama vastaus (29. marraskuuta 2000) Komission saamien tietojen mukaan ei ole tieteellisesti todistettu, että mainitut oireet (lasten lisääntynyt yliherkkyys, reuman pahentuminen, sydänsairaudet) liittyisivät erityisesti homogenisoituun maitoon. Ruoan, terveyden ja ruokavalion välisiä suhteita käsittelevässä tutkimuksessa tarkastellaan muiden muassa allergian eri aspekteja. Tutkimuksista saatetaan tulevaisuudessa saada tähänastista täsmällisempää tietoa maidon ja allergian välisestä suhteesta. Jos tulevaisuudessa saadaan todisteita siitä, että homogenisointi aiheuttaa uhan kansanterveydelle, komissio selvittää, millaisiin toimiin olisi ryhdyttävä.
KIRJALLINEN KYSYMYS E-2870/00 esittäjä(t): Camilo Nogueira Román (Verts/ALE) komissiolle. Espanjan lentokenttäjärjestelmä.



Virallinen lehti nro 136 E , 08/05/2001 s. 0118 - 0118



KIRJALLINEN KYSYMYS E-2870/00 esittäjä(t): Camilo Nogueira Román (Verts/ALE) komissiolle (14. syyskuuta 2000) Aihe: Espanjan lentokenttäjärjestelmä Espanjan hallituksen kehitysministeri ilmoitti viime kuussa hallituksen aikeista laatia suunnitelma Espanjan lentokenttäjärjestelmästä. Vaarana on, että suunnitelmalla estetään lentokenttäjärjestelmän eurooppalaistaminen ja lisätään järjestelmän keskittymistä sen sijaan, että suosittaisiin hajauttamiskehitystä ja EU:n ajaman yhteisen eurooppalaisen ilmatilan kehittämistä. Tämän politiikan toteuttamiseksi saatetaan käyttää koheesiorahaston varoja. Mikä rooli komissiolla tulee olemaan Espanjan lentokenttäjärjestelmän hahmottamisessa? Loyola de Palacion komission puolesta antama vastaus (20. lokakuuta 2000) Päätökset lentoasemien kehittämisessä sovellettavasta politiikasta kuuluvat kansallisille viranomaisille, eikä komissiolla tai yhteisöllä ole mitään roolia tässä päätöksentekoprosessissa. Jos Espanjan viranomaiset pyytävät yhteisön tukea lentoasemahankkeeseen, komission on arvioitava pyyntö sen perusteella, mitkä ovat yhteisön rahoituksen myöntämisessä sovellettavat vaatimukset ja menettelyt. Euroopan laajuisiin liikenneverkkoihin (TEN-T) sovellettavat säännökset on annettu yhteisön suuntaviivoista Euroopan laajuisen liikenneverkon kehittämiseksi 23. heinäkuuta 1996 tehdyssä Euroopan parlamentin ja neuvoston päätöksessä N:o 1692/96/EY(1) ja Euroopan laajuisten verkkojen alaan liittyvän yhteisön rahoitustuen myöntämistä koskevista yleisistä säännöistä annetussa neuvoston asetuksessa (EY) N:o°2236/95(2). (1) EYVL L 228, 9.9.1996. (2) EYVL L 228, 23.9.1995.
KIRJALLINEN KYSYMYS E-3129/00 esittäjä(t): Mark Watts (PSE) komissiolle. Eid-el-Kabir -festivaalin rituaaliteurastukset.



Virallinen lehti nro 136 E , 08/05/2001 s. 0191 - 0192



KIRJALLINEN KYSYMYS E-3129/00 esittäjä(t): Mark Watts (PSE) komissiolle (6. lokakuuta 2000) Aihe: Eid-el-Kabir -festivaalin rituaaliteurastukset Useiden vuosien ajan eläintensuojelujärjestöt ovat sanoin ja kuvin välittäneet tietoja siitä, miten räikeästi Ranskan Eid-el-Kabir -festivaalilla rikotaan eläinten suojelua teurastus- tai lopettamishetkellä koskevaa neuvoston direktiiviä 93/119/EY(1). Direktiiviä rikotaan säännöllisesti kahdella eri tavalla. Ensinnäkin, monet lampaat rituaaliteurastetaan ulkona; direktiivissä kielletään ulkona tapahtuva teurastaminen. Toiseksi, monia eläimiä kohdellaan kovakouraisesti, jopa brutaalisti, kun niitä kannetaan tai raahataan teurastuspaikalle, kun ne odottavat teurastusta ja itse teurastuksessa, jonka usein suorittaa kouluttamaton henkilö, joka monesti hakkaa ja sahaa eläimen kurkkua veitsillä, jotka ovat usein tylsiä ja liian pieniä. Huolimatta ranskalaisten väitteistä, että he ovat saaneet ongelman hallintaansa, festivaalilla teurastettiin maaliskuussa 2000 valtava määrä lampaita tavalla, joka on ristiriidassa direktiivin kanssa. Mihin toimiin komissio aikoo ryhtyä varmistaakseen, että Ranskan toimivaltaiset viranomaiset estävät neuvoston direktiivin 93/119/EY rikkomukset vuoden 2001 Eid-el-Kabir -festivaalilla? (1) EYVL L 340, 31.12.1993, s. 21. David Byrnen vastaus komission puolesta (20. marraskuuta 2000) Komissiolle on ilmoitettu eläinten kohtelusta tämän tapahtuman aikana. Riittämätön teurastamokapasiteetti tietyillä Ranskan kaupunkialueilla näyttää olevan eräs syy eläintensuojelujärjestöjen tekemiin huomautuksiin eläinten kohtelusta juhlan aikana. Kärsimystä tuottavaa eläinten kohtelua kiinnipitämisen ja teurastuksen aikana ei voida hyväksyä. Komissio katsoo, että Ranskan viranomaisten on löydettävä käytännön ratkaisu teurastamokapasiteettiongelmaan. Jäsenvaltiot ovat vastuussa eläinten teurastusta ja lopettamista koskevan yhteisön lainsäädännön täytäntöönpanosta eläinten suojelusta lopettamis- tai teurastushetkellä 22. joulukuuta 1993 annetun neuvoston direktiivin 93/119/EY säännösten mukaisesti. Komissio on ollut yhteydessä Ranskan viranomaisiin tarpeesta parantaa järjestelyitä. Tässä yhteydessä vakuutettiin ennen festivaalia, että Ranskan viranomaiset ryhtyvät asiassa moniin eri toimiin mm. läheisten yhteyksien luomiseksi islamilaista kulttuuria edustaviin eri ryhmiin, jotta ne osallistuisivat laajemmin asiaa käsittelevään keskusteluun. Tavoitteena on parantaa tilannetta ja eläinten hyvinvointi- ja hygieniaoloja. Ranskan viranomaiset ovat toimittaneen komissiolle sen pyytämän virallisen raportin, jota komissio nyt tutkii. Raportista ja muista lähteistä saatavien tietojen perusteella harkitaan lisätoimia, joihin tarvittaessa kuuluu EY:n perustamissopimuksen 226 artiklassa (entinen 169 artikla) määrätyn rikkomisesta johtuvan menettelyn aloittaminen.
KIRJALLINEN KYSYMYS E-2142/00

esittäjä(t): Glyn Ford (PSE) komissiolle

(30. kesäkuuta 2000)

Aihe: Muuntogeenisten organismien yhden prosentin raja-arvo

Ilmoittaisiko komissio, minkälaisin testein varmistetaan yllä mainitun raja-arvon noudattaminen?

Onko komissio samaa mieltä siitä, että EU:n on vaikea puolustaa itseään WTO:ssa, jos tällaisia testejä ei ole käytettävissä?

David Byrnen komission puolesta antama vastaus

(28. syyskuuta 2000)

Komissio katsoo, että geneettisesti muunneltuja organismeja ja niistä saatujen tuotteita varten on kehitettävä ja validoitava osoitusmenetelmiä. Tämä työ liittyy olennaisena osana muuntogeenisten tuotteiden turvallista käyttöä ja asianmukaista merkitsemistä koskevan yhteisön lainsäädännön täytäntöönpanoon jäsenvaltioissa.

Komission yhteinen tutkimuskeskus (YTK) on jo koordinoinut DNA:han ja proteiineihin pohjautuvien osoitusmenetelmien kehittämistä ja validointia geneettisesti muunneltuja elintarvikkeita varten, ja se jatkaa edelleen työtään. YTK on myös käynnistänyt jäsenvaltioiden viranomaisten ja laboratorioiden välisen verkoston toiminnan. Pääasiallisena tavoitteena on toimittaa valvontalaboratorioille viitenäytteitä ja validoituja tutkimuspöytäkirjoja ja näin ollen parantaa nykyisiä pöytäkirjoja ja edistää yhdenmukaisuutta testausmenetelmien kehittämisessä ja testitulosten tulkinnassa. Myös kolmansiin maihin on luotu yhteyksiä.

Komissio järjesti marraskuussa 1999 jäsenvaltioiden viranomaisille suunnatun seminaarin, jossa käsiteltiin uuselintarvikkeita ja niitä varten kehitettyjä osoitusmenetelmiä. Seminaarin pöytäkirjat on julkaistu(1).

Geneettisesti muunneltujen organismien ja niistä saatujen tuotteiden osoitusmenetelmien kehittämistä ja validointia koskevaa tutkimusta rahoitetaan tutkimusta ja teknologista kehittämistä koskevasta viidennestä puiteohjelmasta.

Muiden kuin neuvoston direktiivissä 79/112/ETY säädettyjen pakollisten mainintojen liittämisestä tiettyjen geneettisesti muunnetuista organismeista valmistettujen elintarvikkeiden pakkausmerkintöihin annetun neuvoston asetuksen (EY) N:o 1139/98 muuttamisesta 10 päivänä tammikuuta 2000 annetussa komission asetuksessa (EY) N:o 49/2000(2), jossa otetaan käyttöön yhden prosentin raja-arvo, tunnustetaan, että elintarvikkeiden satunnaista saastumista geneettisestä muunnoksesta peräisin olevasta DNA:sta tai proteiinista ei voida sulkea pois. Kyseisessä asetuksessa myönnetään poikkeus asetuksen (EY) N:o 1139/98 mukaisista merkintävaatimuksista kahdelle geneettisesti muunnellulle organismille (maissille ja soijapavulle). Merkintävaatimusten höllentäminen tuskin muodostaa estettä vapaalle kaupalle, joten asiasta ei myöskään syntyne riitaa WTO:ssa.

Uuselintarvikkeiden merkintöjä koskevista yhteisön asetuksista on ilmoitettu kaupan teknisiä esteitä koskevan sopimuksen (TBT) mukaisesti. Yhteisön merkintäkäytännöt eivät ole syrjiviä, koska sekä yhteisön omien että yhteisön ulkopuolisten toimijoiden on noudatettava niitä.

(1) EUR 19049 EN.

(2) EYVL L 6, 11.1.2000.
KIRJALLINEN KYSYMYS E-3193/00

esittäjä(t): Chris Davies (ELDR) komissiolle

(12. lokakuuta 2000)

Aihe: Laiton kalastus Länsi-Afrikan vesillä

Eurooppalaisten alusten laajalle levinnyt laiton kalastus Länsi-Afrikan vesillä johtaa siitä tehdyn raportin mukaan satoihin kuolonuhreihin ja uhkaa paikallisten kalastajien toimeentuloa. Mihin toimenpiteisiin komissio aikoo ryhtyä?

Franz Fischlerin komission puolesta antama vastaus

(23. marraskuuta 2000)

Komissio haluaa korostaa, että yhteisön kalastussopimukset Länsi-Afrikan maiden kanssa ovat Yhdistyneiden Kansakuntien merioikeusyleissopimuksen (UNCLOS) 62 artiklan määräysten mukaisesti yhteisön ja kolmansien maiden kesken neuvoteltuja sopimuksia. Sopimukset koskevat kalastusmahdollisuuksia, joita paikalliset kalastajat eivät hyödynnä tai hyödyntävät vain vähäisessä määrin. Yleisesti kalastussopimukset sisältävät kalastusalueita, kalastusvälineitä, purkamispaikkoja, miehistöjen tehtäviä ja sivusaaliita koskevia määräyksiä. Määräysten tarkoituksena on estää yhteisön kalastusalusten ja paikallisten alusten väliset ristiriidat. Lisäksi komissio kolmannen maan kanssa neuvotellessaan kannustaa paikallisen ja pienimuotoisen kalastuksen kehittämiseen kohdennettujen toimien rahoittamista.

Näiden kohdennettujen toimien tarkoituksena on tarjota asianosaisille rannikkovaltioille mahdollisuus parantaa tarkastus- ja valvontamahdollisuuksiaan laittoman kalastuksen torjumiseksi. Rannikkovaltioiden tehtävänä on nimittäin varmistaa suvereniteettiinsa tai lainkäyttövaltaansa kuuluvien vesien valvontatoimi. Vaikka yhteisöllä ei olekaan laillista oikeutta suorittaa tarkastuksia kolmansien maiden lainkäyttövaltaan tai suvereniteettiin kuuluvilla vesillä, komissio toimii mahdollisimman kiinteässä yhteistyössä asianomaisten rannikkovaltioiden kanssa varmistaakseen kalastussopimusten kattaman kalastustoiminnan seurannan. Yhteisön lainsäädännössä säädetään myös jäsenvaltioiden velvollisuudesta tarkastaa, että niiden lipun alla purjehtivat kalastusalukset noudattavat sekä kalastussopimusten määräyksiä, mikä tapahtuu toimittamalla saalista koskevat tiedot ja yhteisön satamissa tapahtuvan valvonnan avulla, että yhteiseen kalastuspolitiikkaan sovellettavasta valvontajärjestelmästä 12 päivänä lokakuuta 1993 annetun neuvoston asetuksen (ETY) N:o 2847/93(1) säännöksiä erityisesti niiltä osin kuin ne koskevat satelliittiseurantaa (VMS).

Lisäksi yhteisö osallistuu aktiivisesti YK:n elintarvike- ja maatalousjärjestön FAO:n puitteissa meneillään olevaan työhön laittoman, kirjaamattoman ja sääntelemättömän kalastuksen ehkäisemistä, torjumista ja lopettamista koskevan kansainvälisen toimintaohjelman laatimiseksi. Toimintasuunnitelmaan sisältyy kehitysmaiden erityistarpeita koskeva luku.

(1) EYVL L 261, 20.10.1993.
KIRJALLINEN KYSYMYS P-2475/00 esittäjä(t): José Ribeiro e Castro (UEN) neuvostolle. Urheilun erityisluonteen tunnustaminen perustamissopimuksissa.



Virallinen lehti nro 113 E , 18/04/2001 s. 0104 - 0104



KIRJALLINEN KYSYMYS P-2475/00 esittäjä(t): José Ribeiro e Castro (UEN) neuvostolle (11. heinäkuuta 2000) Aihe: Urheilun erityisluonteen tunnustaminen perustamissopimuksissa Portugalin puheenjohtajakauden viimeisen, Feiran huippukokouksen päätelmissä todettiin, että Eurooppa-neuvosto on pyytänyt komissiota ja neuvostoa ottamaan yhteisiä politiikkoja hallinnoidessaan huomioon urheilun erityispiirteet ja sen yhteiskunnallisen tehtävän Euroopassa. Äskettäin julkaistussa haastattelussa(1) Jacques Delors kommentoi asiaa seuraavasti:mldr päätöksillä jalkapalloilijoiden vapaasta liikkuvuudesta työntekijöiden vapaan liikkuvuuden mukaisesti on erittäin vakavat seuraukset urheilun tulevaisuudelle kasvatus- ja harrastusmuotona. (mldr) Pyysin Jacques Chiracia ja Lionel Jospinia huomioimaan, kuinka tärkeää on laatia eurooppalaisen urheilun erityisluonnetta koskeva pöytäkirja, jonka tavoitteena on luoda toimintaohjeet urheilulle ja korostaa erityisesti sen kasvatukseen liittyvää puolta. Kulttuurin alalta on jo olemassa vastaavanlainen pöytäkirja. (mldr) Toisaalta olisi kohtuullista vaatia jokaista Euroopan unionin jäsenvaltioiden mestaruuksista kilpailevaa ammattilaisjoukkuetta käyttämään vähintään kuutta oman maansa pelaajaa. (mldr) Ranskan puheenjohtajuuden vastuuksi jää sisällyttää ensi joulukuussa tehtävään Nizzan sopimukseen tämä asia, jonka puolesta taistelen. Ranskan esitellessä puheenjohtajakautensa yleisiä suuntaviivoja Euroopan parlamentille (Strasbourg, 4. heinäkuuta 2000) presidentti Jacques Chirac vakuutti, että on huolehdittava siitä, että Euroopan unionissa otetaan paremmin huomioon urheilun erityisluonne ja sen yhteiskunnallinen tehtävä ja että tätä todellista ongelmaa täytyy tutkia ja siihen täytyy löytää ratkaisu. Chiracin mukaan Ranska puheenjohtajavaltiona yrittää toimia näiden periaatteiden mukaisesti. Ranska korosti Euroopan parlamentille Portugalin puheenjohtajakauden aikana noudatettuja yleisiä suuntaviivoja. Mitä tehokkaita toimia neuvostolla on suunnitteilla, jotta perustamissopimuksiin hyväksyttäisiin liitettäväksi pöytäkirja, jossa tunnustetaan urheilun erityisluonne ja jossa annetaan asianmukainen ja tasapuolinen ratkaisu kiivaasti ja laajasti keskustelluihin ongelmiin unohtamatta urheilun yhteiskunnallista, kansanomaista ja kasvatuksellista arvoa myös ammattiurheiluun kohdalla? (1) Le Figaro, 4.7.2000, 1. osa, s. 13. Vastaus (16. marraskuuta 2000) Neuvosto, joka on tietoinen keskustelusta urheilun erityisluonteen tunnustamisen sisällyttämisestä perussopimuksiin, ei voi vaikuttaa perussopimusten tarkistamista koskevan käynnissä olevan hallitustenvälisen konferenssin tuloksiin. Lisäksi muistutetaan, että kaikki perussopimuksiin tehtävät muutokset sovitaan yhteisymmärryksessä jäsenvaltioiden kesken.
KIRJALLINEN KYSYMYS E-2370/00 esittäjä(t): Robert Evans (PSE) komissiolle. Orjatyövoima.



Virallinen lehti nro 103 E , 03/04/2001 s. 0137 - 0138



KIRJALLINEN KYSYMYS E-2370/00 esittäjä(t): Robert Evans (PSE) komissiolle (13. heinäkuuta 2000) Aihe: Orjatyövoima Viittaan vastaukseen, jonka komissio antoi 8. maaliskuuta 2000 esittämääni kirjalliseen kysymykseen P-0359/00(1). Kysyn komissiolta, aikooko se hankkia yksityiskohtaisia tietoja vuonna 1992 säädetyn orjatyövoiman poistamista koskevan lain jälkeisiltä vuosilta seuraavista seikoista: 1. Kuinka monta orjatyövoiman määrää koskevaa tutkimusta Pakistanin hallitus on tehnyt? 2. Kuinka monta työnantajaa on tuomittu orjatyövoiman käytöstä orjatyön kieltävän lain nojalla? 3. Kuinka monta orjatyöläistä on sopeutettu yhteiskuntaan vuoden 1992 orjatyövoimaa koskevan lain tultua voimaan? (1) EYVL C 374 E, 28.12.2000, s. 58. Christopher Pattenin komission puolesta antama vastaus (12. syyskuuta 2000) Komissio otti nämä kysymykset esille Pakistanin viranomaisten kanssa Islamabadissa olevan lähetystönsä välityksellä arvoisan parlamentin jäsenen 1. helmikuuta 2000 päivätyn kirjeen johdosta. Pakistanin viranomaiset ovat sittemmin ilmoittaneet, että vuotta 2000 vietetään Pakistanissa ihmisoikeuksien ja inhimillisen arvokkuuden vuotena. Pakistanin valtionpäämies, kenraali Musharraf, ilmoitti teemavuoden käynnistäneessä, huhtikuussa 2000 pidetyssä ihmisoikeuskokouksessa toimepidepaketista, joka sisältää muun muassa orjatyövoiman poistamisen. Tässä tilanteessa komissio pyytää lähetystöään Islamabadissa ottamaan nämä kysymykset uudestaan esille asianomaisen ministeriön kanssa ja ilmoittaa vastauksista arvoisalle parlamentin jäsenelle.